Kollaborazzjoni għall-produzzjoni ta' Sistemi PV aktar adattati għall-bjut tad-djar Maltin Bis-saħħa ta' investiment ta' €195,000 mill-MCST (The R&I FUSION Programme), tim ta' riċerkaturi bbażati f'Malta flimkien ma' kumpanija Maltija ħolqu kollaborazzjoni dwar id-disinn u l-iżvilupp ta' pannelli solari innovattivi ddisinjati speċifikament għal bjut ċatti, bħal dawk misjuba f'Malta u f'ħafna pajjiżi Mediterranji oħra. Il-Ministru għall-Ugwaljanza, ir-Riċerka u l-Innovazzjoni Owen Bonnici żar l-Istitut tal-Enerġija Sostenibbli f'Marsaxlokk, fejn qed isir xogħol fuq il-proġett ta' riċerka Medsolar flimkien mal-kumpanija privata EMPAV Engineering Ltd. Il-Ministru Owen Bonnici faħħar din il-kollaborazzjoni għall-kontribut tagħha lejn enerġija aktar nadifa u sostenibbli. "Ix-xogħol li qed isir minn dawn ir-riċerkaturi huwa ta' valur partikolarment kbir, peress li mhux biss għandu potenzjal għall-kummerċjalizzazzjoni internazzjonali, iżda jista' jgħin ukoll biex pajjiżna jersaq eqreb lejn il-miri tal-enerġija sostenibbli tiegħu," qal il-Ministru. "Pannelli solari iżgħar u aktar effiċjenti jfissru li l-enerġija nadifa se tkun aċċessibbli għal dawk li m'għandhomx l-ispazju għal dawk tradizzjonali li huma aktar goffi," qal Dr Bonnici. Huwa qal li, "Is-sistemi fotovoltajċi fuq il-bjut se jkunu l-mezz primarju biex pajjiżna jinvesti iktar f'enerġija rinovabbli". Id-Direttur tal-Istitut għall-Enerġija Sostenibbli l-Professur Mulè Stagno spjega li l-installazzjonijiet fotovoltajċi f'Malta ilhom hemm għal żmien twil, iżda saru popolari biss f'dawn l-aħħar tmien snin. Kif wieħed jista' jimmaġina, l-industrija adattat dak li kien għaddej f'partijiet oħra tad-dinja, l-aktar l-Ewropa tat-Tramuntana, u applikatu għall-bini lokali. "Dik li qed nipproponu hija sistema fotovoltajka, li flok tiġi adottata minn barra l-pajjiż, hija mfassla speċifikament għall-bini tagħna – soluzzjoni li mhux biss tipprovdi l-istess benefiċċju bi spiża simili għas-sistemi attwali, iżda tkun aktar faċli biex tinstallaha u tipprovdi benefiċċji għall-iffrankar tal-enerġija. Soluzzjoni bħal din tkun perfettament adattata mhux biss għad-djar Maltin, iżda wkoll kull fejn hemm kostruzzjoni simili, bħan-Nofsinhar tal-Mediterran, il-Lvant Nofsani u l-Afrika ta' Fuq," qal il-Prof Mulè Stagno.